**Pamokos pavadinimas: Aplinkosaugos detektyvai: atliekų rūšiavimas Vilniaus viešosiose erdvėse**

**Pamokos trukmė: 1 val.**

**Dalykai: Etika, Gamta ir žmogus, Matematika**

**Amžiaus grupė: 5 klasės mokiniai**

**Pamokos tikslai:**

**Etika:** Suprasti atliekų rūšiavimo etinę svarbą bei atsakomybę už aplinkos išsaugojimą.

**Gamta ir žmogus:** Ugdyti mokinių ekologinį sąmoningumą ir gebėjimą teisingai rūšiuoti atliekas.

**Matematika:** Ugdyti gebėjimus apdoroti duomenis apie atliekų kiekį bei rūšiavimą.

**Priemonės:**

• *Kortelės (plastikas, popierius, stiklas, mišrios atliekos). Korteles po užduoties atlikimo galima naudoti pamokose, pakartojant praeitą pamoką, ir vėl naudoti kitose klasėse. Kortelės gali būti atspausdintos arba rodomos ekrane (QR kodai – priedas 01, priedas 02).*

*• Rašymo priemonės, sąsiuvinis.*

*• Informaciniai lapeliai su rūšiavimo taisyklėmis.*

**PAMOKOS EIGA:**

**ĮŽANGA (15 MIN.)**

**Vieta 1: Prie Vilniaus Katedros aikštės**

***Diskusija apie rūšiavimą:***

* + Mokytojai paaiškina, kodėl svarbu rūšiuoti atliekas, kokią įtaką rūšiavimas turi aplinkai ir visuomenei.
  + Pristatoma pamokos tema ir uždaviniai. Mokiniai supažindinami su maršrutu ir užduotimis.

***Užduotis:***

* + Mokiniai gauna korteles su atliekų pavadinimais (plastikas, popierius, stiklas, mišrios atliekos) (priedas 01).
  + Kiekvienas mokinys turėtų pagalvoti ir užsirašyti, į kurį konteinerį reikia mesti kortelėje nurodytas atliekas. Mokiniai paaiškina, kokią žalą gamtai daro įvairių rūšių atliekos, argumentuoja.

**PAGRINDINĖ DALIS (15 MIN.)Vieta 2:** **Gedimino prospektas**

1. **Rūšiavimo taškų paieška:**
   * Grupė eina Gedimino prospektu, ieškodama rūšiavimo konteinerių. Prieš tai trumpai aptariama, kaip teisingai rūšiuoti ir kokių rūšių konteineriai gali būti rasti viešose erdvėse (pvz., plastikas, stiklas, popierius, mišrios atliekos).
   * Mokiniams duodamos užduotys: perskaityti tekstą, atkreipti dėmesį į supančią aplinką ir atlikti užduotis (priedas 02).

**ATLIEKŲ KIEKIO SKAIČIAVIMAS (20 MIN.):**

**Vieta 2: Lukiškių aikštė**

Tema: veiksmai su natūraliaisiais skaičiais (sudėtis, daugyba, dalyba) (priedas 03).

**1 užduotis:**

Mokiniai tyrinėja konteinerių skaičių miestuose. Skaičiuoja, kiek konteinerių reikia įrengti ir kiek tai kainuos. Remdamiesi lentelės duomenimis, analizuoja, kiek atliekų buvo surinkta skirtingais metais, ir apskaičiuoja atliekų kiekį vienam gyventojui (darbas grupėse po 3 žmones) (priedas 03).

**4. Refleksija (10 min.):**

Diskusija apie rūšiavimą Vilniuje:

***Mokiniams užduodami klausimai:***

* Ar lengva buvo rasti rūšiavimo konteinerius?
* Ar konteineriai buvo tinkamai naudojami?
* Pasiūlykit idėjas, kaip pagerinti rūšiavimo sistemas viešosiose vietose.

***Namų užduotis:***

Mokiniai turi patikrinti savo namų aplinkoje, kaip rūšiuojamos atliekos, ir paruošti trumpą ataskaitą apie savo pastebėjimus, kurią pristatys per kitą pamoką.

**VERTINIMAS:**

Vertinama mokinių įsitraukimas į veiklą, gebėjimas teisingai atpažinti konteinerius ir rūšiuoti atliekas.

Aptariamos jų siūlomos idėjos, kaip pagerinti rūšiavimo infrastruktūrą mieste.

**Pamokos nauda:**

Ši pamoka skatina mokinius ne tik teoriniu lygmeniu suprasti ekologijos ir rūšiavimo svarbą, bet ir praktiškai taikyti savo žinias miesto kontekste. Mokiniai mokosi būti atsakingi už savo aplinką, ugdo ekologinį sąmoningumą ir skatina etišką požiūrį į miesto švarą ir gamtos išsaugojimą. Per įvairias užduotis mokiniai ugdo loginio mąstymo ir problemų sprendimo įgūdžius.